کہانی رانی کیتکی اور کنور اودے بھان کی

اردو ادب میں رانی کیتکی کی کہانی ایک غیر معمولی داستان ہے جسے انشاء اللہ خان انشاء نے 1803ء میں تخلیق کیا۔ یہ داستان اپنی نوعیت میں منفرد ہے کیونکہ اسے خالص اردو میں لکھا گیا ہے، جس میں عربی اور فارسی زبانوں کا ایک بھی لفظ استعمال نہیں کیا گیا ہے۔ یہ اس دور میں لکھی گئی جب فورٹ ولیم کالج میں مختلف زبانوں کی قدیم داستانوں کا اردو ترجمہ اور تدوین زور و شور سے جاری تھی۔

 مصنف 
انشاء اللہ خان انشاء (پیدائش: تقریباً 1752ء، مرشد آباد – وفات: 1817ء، لکھنؤ) ایک کثیر الجہت شخصیت کے مالک تھے۔ ان کے والد، میر ماشاء اللہ خان، ایک معروف طبیب تھے جنھوں نے اپنے بیٹے کی تعلیم و تربیت پر خصوصی توجہ دی۔ انشاء سات زبانوں پر عبور رکھتے تھے اور مختلف علوم و فنون سے بخوبی واقف تھے۔ وہ صرف ایک شاعر ہی نہیں تھے بلکہ اردو کے ارتقائی سفر میں ایک سنگ میل کی حیثیت رکھتے ہیں۔ دہلی دربار کے زوال کے بعد، وہ لکھنؤ منتقل ہوئے جہاں انھیں نواب سعادت علی خان کی سرپرستی حاصل ہوئی۔ ان کی حاضر جوابی اور بذلہ سنجی نے انھیں بہت مقبول کیا۔ مصحفیؔ کے ساتھ ان کی ادبی چشمک بھی مشہور ہے۔

انشاء کے اہم کارناموں میں اردو قواعد پر پہلی جامع کتاب "دریائے لطافت" (فارسی زبان میں)سرفہرست ہے۔ "سلکِ گوہر" نامی ایک کہانی انھوں نے صنعتِ غیر منقوط (بغیر نقطوں والے حروف) میں لکھی۔ انھوں نے ایسے قصیدے بھی لکھے جن میں عربی، فارسی، ترکی، پشتو، پنجابی، انگریزی اور فرانسیسی جیسی مختلف زبانوں کے مصرعے شامل ہوتے تھے۔ ریختی گوئی میں بھی انشاء نے اہم کام کیا اور خواتین کی بول چال کے اندازوالی شاعری بھی لکھی۔

 کہانی کا پس منظر اور انفرادیت 

رانی کیتکی کی کہانی اس وقت کے رواج کے مطابق کسی قدیم داستان کا ترجمہ نہیں ہے، بلکہ یہ انشاء اللہ خان انشاء کی طبع زاد تخلیق ہے۔ تاہم، اس کا موضوع قدیم داستانوں کے موضوعات جیسے عشق و محبت، تہذیب و ثقافت، سماج اور سیاست، جنگ و جدل اور رقص و موسیقی سے مماثل ہے۔ اس داستان کی سب سے بڑی خصوصیت اس کی زبان ہے۔ انشاء نے اسے خالص ہندوی میں لکھ کر یہ ثابت کیا کہ اردو بغیر عربی اور فارسی الفاظ کے بھی خوبصورت اور مکمل داستان پیش کر سکتی ہے۔ یہ ایک لسانی تجربہ تھا جس نے اردو نثر کی تاریخ میں ایک نیا باب رقم کیا۔ بعض ادبی حلقوں میں اسے ہندی نثر کے ابتدائی کاموں میں سے ایک مانا جاتا ہے تاہم کہانی اردو رسم الخط میں تحریر کی گئی تھی۔

 داستان کا خلاصہ اور موضوعات 

"رانی کیتکی کی کہانی" ایک عشقیہ داستان ہے جو رانی کیتکی اور کنور اودے بھان کی محبت کی کہانی بیان کرتی ہے۔ کہانی کا ہیرو، اودے بھان، رانی کیتکی کے عشق میں گرفتار ہو جاتا ہے۔ اسے اپنی محبت کے حصول کے لیے مختلف مشکلات اور چیلنجز کا سامنا کرنا پڑتا ہے، جن کا وہ جواں مردی سے مقابلہ کرتا ہے۔ بالآخر، دونوں محبوبوں کا ملاپ ہو جاتا ہے اور کہانی خوشگوار انجام کو پہنچتی ہے۔
داستان میں درج ذیل اہم موضوعات کو خوبصورتی سے پیش کیا گیا ہے:
عشق و محبت: رانی کیتکی اور کنور اودے بھان کا پرخلوص عشق کہانی کا مرکزی نقطہ ہے۔
ہندوستانی تہذیب و ثقافت: انشاء نے اس کہانی میں ہندوستانی رسم و رواج، رہن سہن، بولی ٹھولی، خواتین اور راجکماریوں کے اندازِ گفتگو، شادی بیاہ کی رسومات، گنگا جمنا کا ذکر، چند اور ٹیکے جیسے عناصر کو مکمل طور پر ہندوستانی الفاظ میں پیش کیا ہے۔ یہ اس بات کی غمازی کرتا ہے کہ انشاء نے ہندوستانی تہذیب کا گہرا مطالعہ و مشاہدہ کیا تھا۔
سماج اور سیاست: داستان قدیم ہندوستانی سماج میں طبقاتی امتیازات، ذات پات، اونچ نیچ اور حکمرانوں کی نفسیات کو بھی اجاگر کرتی ہے۔ راجا جگت پرکاش کا راجا سورج بھان کے رشتے کو حقارت سے ٹھکرانا اس سماجی تفریق کی بہترین مثال ہے۔
جنگ و جدل: راجا مہاراجوں کے قصوں میں جنگ و جدل کا عنصر لازمی ہوتا ہے۔ اودے بھان کے والد راجا سورج بھان کا رانی کیتکی کے باپ سے جنگ کا اعلان کرنا اور پھر دونوں مہاراجوں میں گھمسان کی جنگ چھڑ جانا کہانی کا ایک اہم حصہ ہے۔
مہمان نوازی: داستان میں مہمان نوازی کی بہترین مثال بھی ملتی ہے جب کنور اودے بھان جنگل میں بھٹکنے کے بعد پناہ مانگتا ہے تو اسے نہ صرف رہنے کی جگہ دی جاتی ہے بلکہ کھانے پینے کا اہتمام بھی کیا جاتا ہے۔
دیگر موضوعات: کہانی میں عورتوں کے نخرے، پردے کا اہتمام، والدین کی محبت اور مذہب کا پرچار جیسے موضوعات بھی ذیلی طور پر موجود ہیں۔
"رانی کیتکی کی کہانی" اپنی لسانی انفرادیت، جامع موضوعات اور انشاء کی تخلیقی مہارت کی وجہ سے اردو ادب میں ایک ممتاز مقام رکھتی ہے۔ یہ ایک مختصر لیکن اپنے ادبی لوازمات کے اعتبار سے ایک مکمل داستان کہلانے کی مستحق ہے۔

 بیرونی روابط 
 انشا اللہ خاں انشا کی کتاب رانی کیتکی کی کہانی - ریختہ
 داستان ”رانی کیتکی کی کہانی“ کا موضوعاتی مطالعہ
 داستان رانی کیتکی کی کہانی کا خلاصہ

 حوالہ جات 

زمرہ:ہندی زبان کا ادب